Kristján Már Unnarsson skrifar 10. nóvember 2014 19:45 Endurreisn franska spítalans á Fáskrúðsfirði og safnið um frönsku sjómennina hafa hleypt lífi í ferðaþjónustu í bænum og er nú byrjað að stækka hótelið í spítalanum , aðeins hálfu ári eftir að það tók til starfa . Í hugum landsmanna er Fáskrúðsfjörður franski bærinn á Íslandi . Þar var enda ein helsta miðstöð franskra skútusjómanna á Austfjörðum á síðari hluta nítjándu aldar og fram á þá tuttugustu . Þar þróaðist mállýska sem kölluð var Fáskrúðsfjarðarfranska sem Íslendingar og Frakkar notuðu í samskiptum sín á milli . Víða í bænum er minnt á franska tímann , götuheitin til dæmis einnig skrifuð upp á frönsku . Endurbygging franska spítalans á vegum Minjaverndar markar þáttaskil en í húsinu var opnað 26 herbergja hótel í vor í nafni Fosshótela en einnig safn um frönsku sjómennina og spítalann . Berglind Ósk Agnarsdóttir staðarleiðsögumaður segir að með þessu vilji menn heiðra sögu Frakka . Berglind Ósk Agnarsdóttir , staðarleiðsögumaður á Fáskrúðsfirði . Stöð 2 / Egill Aðalsteinsson . Sjómennirnir komu frá Bretagne-skaga og þar er enn haldin Íslendingahátíð á hverju ári . Þannig segir Berglind magnað að upplifa hvað þessi saga sé einnig kær Frökkum . Fáskrúðsfirðingar fundu það í sumar að uppbyggingin trekkti að ferðamenn . Franskir ferðamenn kaupa sér ferð í Frakklandi og koma með rútu í Norrænu , að sögn Berglindar . Þorsteinn Bjarnason byggingarmeistari er að reisa nýtt þriggja hæða hús í gömlum stíl fyrir Minjavernd við hlið franska spítalans til að fjölga gistiherbergjum um 21 . Fleiri herbergi vantar til að geta tekið á móti hópum . Páll Björgvin Guðmundsson , bæjarstjóri Fjarðabyggðar , segir að 8.000 þúsund manns hafi heimsótt safnið frá því það var opnað snemma sumars . Það segi allt um það hvað þetta dragi til sín . „ Þetta var mikil breyting í sumar . Hér var bara allt fullt af ferðafólki sem ekki hefur verið áður , “ sagði Þorsteinn . Fjallað verður um Fáskrúðsfjörð í þættinum „ Um land allt “ á Stöð 2 annaðkvöld , þriðjudagskvöld . Þorsteinn Bjarnason , byggingameistari á Fáskrúðsfirði . Stöð 2 / Egill Aðalsteinsson . Ráðamenn Loðnuvinnslunnar á Fáskrúðsfirði segja að síldin sem nú veiðist út af Snæfellsnesi sé einstaklega góð , - þeir hafa ekki séð svo gott hráefni í nokkur ár til að verka í saltsíld .